PIEKTĀ NODAĻA

**LIETA SILKĀNE UN CITI pret LATVIJU**

*(Iesniegums Nr. 70890/13 un 5 citi –*

*skatīt pievienoto sarakstu*)

SPRIEDUMS

STRASBŪRA

2017. gada 8. jūnijs

*Šis spriedums ir stājies spēkā, bet tajā var tikt izdarītas redakcionālas izmaiņas.*

Lietā “Silkāne un citi pret Latviju”

Eiropas Cilvēktiesību tiesa (Piektā nodaļa), sanākusi kā komiteja šādā sastāvā:

 Nona Tsotsoria, *priekšsēdētāja,* Gabriele Kucsko-Stadlmayer, Lәtif Hüseynov, *tiesneši,*
un Karen Reid, *nodaļas sekretāre,*

pēc apspriešanās slēgtā sēdē 2017. gada 11. maijā

pasludina šādu spriedumu, kas tika pieņemts šajā datumā:

TIESVEDĪBA

1.  Lietas pamatā ir iesniegumi, kuri pret Latviju Tiesā saskaņā ar Cilvēka tiesību un pamatbrīvību aizsardzības konvencijas (“Konvencija”) 34. pantu iesniegti dažādos datumos, kuri norādīti pievienotajā tabulā.

2. Iesniegumi tika nosūtīti Latvijas Valdībai (“Valdība”).

FAKTI

3.  Iesniedzēju saraksts un attiecināmā iesniegumu informācija norādīta pievienotajā tabulā.

4. Iesniedzēji sūdzējās par pārmērīgi ilgu tiesvedību civillietās.

JURIDISKAIS ASPEKTS

I.  IESNIEGUMU APVIENOŠANA

5.  Ņemot vērā, ka iesniegumu saturs ir līdzīgs, Tiesa atzīst par iespējamu tos izvērtēt kopā vienā spriedumā.

II.   KONVENCIJAS 6. PANTA 1. PUNKTA IESPĒJAMAIS PĀRKĀPUMS

6. Iesniedzēji sūdzējās, ka tiesvedības ilgums attiecīgajās civillietās nav savietojams ar prasību par “saprātīgu termiņu” Konvencijas izpratnē. Iesniedzēji atsaucās uz Konvencijas 6. panta 1. punktu, kurš izteikts šādi:

6. panta 1. punkts

“Ikvienam ir tiesības ..., nosakot savu civilo tiesību un pienākumu ... uz ... lietas izskatīšanu saprātīgos termiņos ... tiesā”

7.  Tiesa atkārto, ka tiesvedības ilgums ir vērtējams lietas apstākļu gaismā un ņemot vērā šādus kritērijus: lietas sarežģītība, iesniedzēju un valsts iestāžu rīcība tiesvedības laikā, procesā skartās iesniedzēja intereses (skatīt lietu “Frydlender pret Franciju” [Lielā palāta], Nr. 30979/96, 43. rindkopa, ECHR 2000-VII).

8. Vadošajā lietā “Veiss pret Latviju”, Nr. 15152/12, 2014. gada 28. janvāris, Tiesa jau konstatēja pārkāpumus saistībā ar jautājumiem, kas ir līdzīgi izskatāmajām lietām.

9.  Izvērtējot visus tai iesniegtos materiālus, Tiesa nekonstatēja nevienu faktu vai argumentu, kas ļautu tai izdarīt citus secinājumus par izskatāmo sūdzību pieņemamību un būtību. Ņemot vērā tās praksi šādu lietu izskatīšanā, Tiesa uzskata, ka izskatāmajā lietā tiesvedības ilgums bija pārmērīgi ilgs un neatbilda “saprātīga termiņa” prasībai.

10.  Tādējādi, šīs sūdzības ir pieņemamas izskatīšanai pēc būtības un atklāj Konvencijas 6. panta 1. punkta pārkāpumu.

III.  KONVENCIJAS 41. PANTA PIEMĒROŠANA

11.  Konvencijas 41. pants nosaka:

“Ja Tiesa konstatē, ka ir noticis Konvencijas vai tās protokolu pārkāpums, un ja attiecīgās Augstās Līgumslēdzējas Puses iekšējās tiesību normas paredz tikai daļēju šī pārkāpuma seku novēršanu, Tiesa, ja nepieciešams, cietušajai pusei piešķir taisnīgu atlīdzību.”

12.   Pamatojoties uz Tiesas rīcībā esošajiem dokumentiem un Tiesas praksi (skatīt īpaši lietu “Veiss pret Latviju”, Nr. 15152/12, 2014. gada 28. janvāris), Tiesa atzīst, ka ir saprātīgi piešķirt summas, kas norādītas pielikumā pievienotajā tabulā.

13. Tiesa uzskata, ka nokavējuma procentu likme ir jānosaka, pamatojoties uz Eiropas Centrālās bankas rezerves aizdevumu procentu likmi, kurai pieskaitīti trīs procentpunkti.

ŠO IEMESLU DĒĻ TIESA VIENBALSĪGI

1.  *Nolemj* apvienot iesniegumus.

2.  *Atzīst*, ka iesniegumi ir pieņemami izskatīšanai.

3.  *Nolemj*, ka ir noticis Konvencijas 6. panta 1. punkta pārkāpums saistībā ar pārmērīgi ilgu tiesvedību civillietās.

4.  *Nolemj,*

(a) ka valstij-atbildētājai trīs mēnešu laikā jāizmaksā iesniedzējiem summas, kas norādītas pielikumā pievienotajā tabulā;

(b)  ka, sākot no augšminētā triju mēnešu termiņa notecēšanas, un līdz samaksas veikšanai, par šīm naudas summām ir jāmaksā procenti pēc likmes, kas ir vienāda ar attiecīgajā laika periodā spēkā esošo Eiropas Centrālās bankas rezerves aizdevumu procentu likmi nokavējuma periodā, pieskaitot tai trīs procentpunktus..

Sagatavots angļu valodā un rakstveidā paziņots 2017. gada 8. jūnijā atbilstoši Tiesas reglamenta 77. punkta 2. un 3. apakšpunktam.

 Karen Reid Nona Tsotsoria
 Sekretāre Priekšsēdētāja

PIELIKUMS

Saraksts ar iesniegumiem par sūdzībām saistībā ar Konvencijas 6. panta 1. punktu

 (pārmērīgi ilga tiesvedība civillietās)

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. | Iesnieguma Nr.Iesniegšanas datums | Iesniedzēja vārdsDzimšanas datums /Reģistrācijas datums | Pārstāvja vārds un atrašanās vieta | Tiesvedības sākums | Tiesvedības beigas | Kopējais ilgumsTiesu instancesLietas numurs nacionālajās tiesās | Katram iesniedzējam/mājsaimniecībai piešķirtā summa par materiālajiem zaudējumiem un morālo kaitējumu, izdevumiem un izmaksām (eiro)[[1]](#endnote-1) |
|  | 70890/1306/11/2013 | Mājsaimniecība**Tatjana Silkāne**25/01/1956**Valentīna Gordjušina**05/08/1945 |  | 19/10/2006 | 29/09/2015 | 8 gadi, 11 mēneši un 11 dienas 3 tiesu instancēsA42538806 | 3 000 |
|  | 71499/1311/11/2013(3 iesniedzēji) | Mājsaimniecība**Aivars Ašmanis**04/12/1949**Rita Ašmane**04/02/1942**Ilze Ašmane**28/04/1973 |  | 24/08/2000 | 09/07/2013 | 12 gadi, 10 mēneši un 16 dienas 1 tiesu instancēC14057900 | 10 000  |
|  | 24333/1421/03/2014 | **Gunta Rubine**18/06/1950 | Rubins AndrisRīga | 01/09/2006 | 01/10/2013 | 7 gadi, 1 mēnesis un 1 diena 3 tiesu instancēsC30282506 | 1 500 |
|  | 35916/1409/05/2014 | **Elga Klēģere**10/03/1955 | Nikuļceva IneseRiga | 07/04/2008 | 27/03/2014 | 5 gadi, 11 mēneši un 21 diena 3 tiesu instancēsC04252808 | 1 000 |
|  | 64203/1418/09/2014 | **Irēna Šutova**26/09/1945(Iesniedzēja nomira tiesvedības laikā Tiesā; viņas mantiniece **Ingūna Ceplīte** ir informējusi Tiesu par vēlmi turpināt tiesvedību Tiesā iesniedzējas vietā) |  | 24/02/2005 | 26/06/2014 | 9 gadi, 4 mēneši un 3 dienas 3 tiesu instancēsC30175205 | 3 000 |
|  | 16590/1527/04/2015 | **Pauls Romanovs**12/04/1973 |  | 18/09/2008 | 27/10/2014 | 6 gadi, 1 mēnesis un 10 dienas 3 tiesu instancēsC10086808 | 1 000 |

1. Pieskaitot jebkurus nodokļus, kas var tikt ieturēti no iesniedzējiem. [↑](#endnote-ref-1)